**Update ถึง ระเบียบฯ (ฉ.๒/๒๕๖๖)**

 

ระเบียบของที่ประชุมใหญ่ตุลาการในศาลปกครองสูงสุด

ว่าด้วยวิธีการคัดเลือกกรรมการผู้ทรงคุณวุฒิในคณะกรรมการ

วินิจฉัยชี้ขาดอํานาจหน้าที่ระหว่างศาล

พ.ศ. ๒๕๔๔

                    

 

อาศัยอํานาจตามความในมาตรา ๗ วรรคสาม แห่งพระราชบัญญัติว่าด้วยการวินิจฉัยชี้ขาดอํานาจหน้าที่ระหว่างศาล พ.ศ. ๒๕๔๒   
ที่ประชุมใหญ่ตุลาการในศาลปกครองสูงสุด ออกระเบียบไว้ดังต่อไปนี้


ข้อ ๑ ระเบียบนี้เรียกว่า “ระเบียบของที่ประชุมใหญ่ตุลาการในศาลปกครองสูงสุด ว่าด้วยวิธีการคัดเลือกกรรมการผู้ทรงวุฒิในคณะกรรมการวินิจฉัยชี้ขาดอํานาจหน้าที่ระหว่างศาล พ.ศ. ๒๕๔๔”


ข้อ ๒ ระเบียบนี้ให้ใช้บังคับตั้งแต่วันประกาศเป็นต้นไป


ข้อ ๓ เมื่อมีกรณีต้องคัดเลือกบุคคลผู้มีความรู้และมีประสบการณ์เกี่ยวกับการพิจารณาพิพากษาคดีของศาลปกครอง เพื่อเป็นกรรมการผู้ทรงคุณวุฒิในคณะกรรมการวินิจฉัยชี้ขาดอํานาจหน้าที่ระหว่างศาลตามมาตรา ๕ (๒) แห่งพระราชบัญญัติว่าด้วยการวินิจฉัยชี้ขาดอํานาจหน้าที่ระหว่างศาล พ.ศ. ๒๕๔๒ ให้ประธานศาลปกครองสูงสุดประกาศให้ตุลาการในศาลปกครองสูงสุดเสนอชื่อบุคคลซึ่งสมควรได้รับการคัดเลือกต่อเลขาธิการสํานักงานศาลปกครองตามแบบท้ายระเบียบนี้ ภายในระยะเวลาที่ประธานศาลปกครองสูงสุดกําหนด

          การเสนอชื่อตามวรรคหนึ่ง ตุลาการในศาลปกครองสูงสุดอาจเสนอชื่อบุคคลซึ่งรับราชการหรือเคยรับราชการในตําแหน่งตุลาการในศาลปกครองสูงสุด หรือบุคคลอื่นซึ่งมีความรู้และมีประสบการณ์เกี่ยวกับการพิจารณาพิพากษาคดีปกครอง ทั้งนี้ ตุลาการในศาลปกครองสูงสุดแต่ละคนมีสิทธิเสนอชื่อได้เพียงหนึ่งชื่อ


ข้อ ๔ ให้เลขาธิการสํานักงานศาลปกครองตรวจสอบคุณสมบัติของผู้ได้รับการเสนอชื่อให้แล้วเสร็จและจัดส่งรายชื่อบุคคลดังกล่าวพร้อมทั้งรายงานผลการตรวจสอบคุณสมบัติให้ตุลาการในศาลปกครองสูงสุดทราบก่อนวันประชุมใหญ่ตุลาการในศาลปกครองสูงสุดตามข้อ ๕ ไม่น้อยกว่าสามวันทําการ


ข้อ ๕ ให้ประธานศาลปกครองสูงสุดเรียกประชุมใหญ่ตุลาการในศาลปกครองสูงสุดเพื่อคัดเลือกกรรมการผู้ทรงคุณวุฒิตามข้อ ๓

การประชุมใหญ่ตุลาการในศาลปกครองสูงสุดตามวรรคหนึ่ง ต้องมีตุลาการในศาลปกครองสูงสุดเข้าประชุมไม่น้อยกว่ากึ่งหนึ่งของตุลาการในศาลปกครองสูงสุดทั้งหมด จึงเป็นองค์ประชุม


ข้อ ๖ ในการประชุมใหญ่ตุลาการในศาลปกครองสูงสุด ให้ประธานศาลปกครองสูงสุดแต่งตั้งข้าราชการในสํานักงานศาลปกครองไม่น้อยกว่าสามคนเป็นคณะกรรมการนับคะแนน

การลงมติในที่ประชุมใหญ่ตุลาการในศาลปกครองสูงสุดให้กระทําโดยทําเครื่องหมายกากบาทอย่างชัดเจนลงหน้าชื่อผู้ซึ่งตนเลือกจํานวนหนึ่งคนในบัตรตามแบบท้ายระเบียบ และบัตรทุกบัตรต้องมีลายมือชื่อของเลขาธิการสํานักงานศาลปกครองและรองเลขาธิการสํานักงานศาลปกครองที่เลขาธิการสํานักงานศาลปกครองมอบหมายกํากับไว้เป็นหลักฐาน แล้วนําบัตรไปใส่ลงในหีบบัตรลงคะแนน บัตรที่ไม่มีกากบาทหน้าชื่อหรือกากบาทหน้าชื่อเกินกว่าหนึ่งชื่อ หรือบัตรที่ไม่มีลายมือชื่อของเลขาธิการสํานักงานศาลปกครองและรองเลขาธิการสํานักงานศาลปกครองที่เลขาธิการสํานักงานศาลปกครองมอบหมายกํากับไว้เป็นหลักฐาน ให้ถือเป็นบัตรเสีย

เมื่อตุลาการในศาลปกครองสูงสุดที่เข้าประชุมลงคะแนนครบแล้ว ให้เจ้าหน้าที่ดําเนินการเปิดหีบบัตรเพื่อนับคะแนน โดยให้ผู้ที่ได้รับคะแนนสูงสุดและมีคะแนนเกินกว่ากึ่งหนึ่งของจํานวนตุลาการในศาลปกครองสูงสุดที่เข้าประชุมเป็นผู้ได้รับการคัดเลือกเป็นกรรมการผู้ทรงคุณวุฒิ ในกรณีที่ไม่มีผู้ได้รับการคัดเลือกให้นํารายชื่อผู้ได้รับคะแนนสูงสุดเรียงลงไปตามลําดับจํานวนสองคนหรือเกินกว่าสองคนในกรณีที่มีผู้ได้รับคะแนนเท่ากัน มาให้ที่ประชุมใหญ่ตุลาการในศาลปกครองสูงสุดลงมติจนกว่าจะมีผู้ได้รับคะแนนสูงสุดและให้ผู้ที่ได้รับคะแนนสูงสุดนั้นเป็นผู้ได้รับการคัดเลือกเป็นกรรมการผู้ทรงคุณวุฒิ


ข้อ ๗ ในกรณีที่มีผู้ได้รับการเสนอชื่อเพียงคนเดียว การลงมติของที่ประชุมใหญ่ตุลาการในศาลปกครองสูงสุดให้กระทําโดยวิธีการที่ที่ประชุมใหญ่กําหนด หากไม่มีผู้ไม่เห็นด้วยเกินกว่ากึ่งหนึ่งของจํานวนตุลาการในศาลปกครองสูงสุดที่เข้าประชุม ให้ผู้นั้นเป็นผู้ได้รับการคัดเลือกเป็นกรรมการผู้ทรงคุณวุฒิ


ข้อ ๘ ให้ประธานศาลปกครองสูงสุดรักษาการตามระเบียบนี้ และให้มีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้ กับให้มีอํานาจออกประกาศหรือคําสั่งเพื่อปฏิบัติการตามระเบียบนี้


ผู้มีอํานาจลงนาม                                                      ประกาศ ณ วันที่ ๑๔ กุมภาพันธ์ พ.ศ. ๒๕๔๔

                                                                         อักขราทร จุฬารัตน

                                                                     ประธานศาลปกครองสูงสุด


อื่นๆ                                            **แบบแนบท้ายระเบียบนี้ ดูได้ที่เนื้อหากฎหมายไฟล์ PDF**  
๑. แบบเสนอชื่อบุคคลซึ่งสมควรได้รับการคัดเลือกเป็นกรรมการผู็ทรงคุณวุฒิในคณะกรรมการวินิจฉัยชี้ขาดอํานาจหน้าที่ระหว่างศาล ตามมาตรา ๕ (๒)  แห่งพระราชบัญญัติว่าด้วยการวินิจฉัยชี้ขาดอํานาจหน้าที่ระหว่างศาล   
พ.ศ. ๒๕๔๒

๒. บัตรเลือกบุคคลเป็นกรรมการผู้ทรงคุณวุฒิในคณะกรรมการวินิจฉัยชี้ขาดอํานาจหน้าที่ระหว่างศาลตามมาตรา ๕ (๒)  แห่งพระราชบัญญัติว่าด้วยการวินิจฉัยชี้ขาดอํานาจหน้าที่ระหว่างศาล พ.ศ. ๒๕๔๒